b'\n_START_ARTICLE_\nZayn Malik\n_START_PARAGRAPH_\nZain Javadd \xe2\x80\x9dZayn\xe2\x80\x9d Malik  (s. 12. tammikuuta 1993 Bradford) on englantilainen laulaja. Vuonna 2010 h\xc3\xa4n osallistui brittil\xc3\xa4iseen television laulukilpailuun The X Factoriin alun perin sooloartistina. Ehditty\xc3\xa4\xc3\xa4n jo pudota kilpailusta, h\xc3\xa4n p\xc3\xa4\xc3\xa4si siihen takaisin osana ohjelman tuomariston aloitteesta syntynytt\xc3\xa4, viiden laulajan muodostamaa One Direction -yhtyett\xc3\xa4. Yhtye sijoittui kilpailussa kolmanneksi ja sai pian levytyssopimuksen._NEWLINE_Malikin aikana One Direction julkaisi nelj\xc3\xa4 albumia. Maaliskuussa 2015 h\xc3\xa4n ilmoitti j\xc3\xa4tt\xc3\xa4v\xc3\xa4ns\xc3\xa4 yhtyeen, koska halusi el\xc3\xa4\xc3\xa4 \xe2\x80\x9dtavallisen 22-vuotiaan el\xc3\xa4m\xc3\xa4\xc3\xa4\xe2\x80\x9d. Malik aloitti kuitenkin pian soolouran ja h\xc3\xa4nen ensimm\xc3\xa4inen albuminsa Mind of Mine julkaistiin maaliskuussa 2016._NEWLINE_Malik varttui Bradfordissa englantilais-pakistanilaisen is\xc3\xa4n Yaserin ja englantilaisen \xc3\xa4idin Trician poikana. H\xc3\xa4nell\xc3\xa4 on yksi isosisko ja kaksi pikkusiskoa. Malik on uskonnoltaan muslimi.'